**Aanlyn werklas voel swaarder as met kontakklasse**

Om aanlyn van die huis af te studeer was dalk vir jou ’n moeilike aanpassing. Niemand van ons het immers vorige ervaring van ten volle aanlyn leer en onderrig gehad om ons vir hierdie skielike verandering voor te berei nie. Soos die spreekwoord lui: “Geen VOORSORG beteken baie NASORG.” Omdat geen student op hierdie drastiese omwenteling voorbereid was nie, moes “nasorg” dringend plaasvind. Dít het ingesluit herprioritisering, tydsbestuur en aanpassing, wat boonop alles in rekordtyd moes gebeur.

In hierdie sessie lig ek van die belangrike slaggate uit waarop studente bedag moet wees en wat hulle moet probeer vermy.

Vra jouself die volgende af om jou te help nadink oor hoe jy die werklas van aanlyn leer teenoor gewone kontakklasse ervaar:

1. ***Hoe gereeld woon ek aanlyn klas by?***

***Moontlike antwoorde: “Baie gereeld”, “Altyd”, “Soms”, “Ek doen nie die moeite nie”***

1. ***Hoe gereeld bekom ek toegang tot die leermateriaal wat aanlyn beskikbaar gestel word?***

***Moontlike antwoorde: “Altyd”, “Soms”, “Na ’n rukkie”, “Ek doen nie die moeite nie”***

1. ***Is ek net so betrokke by aanlyn klasse as wat ek by kontakklasse op kampus was?***

***Moontlike antwoorde: “Ja”, “Nee”, “Ek weet nie”***

As jy ’n aansienlike (negatiewe) verandering opmerk, moet jy jou studiebenadering heroorweeg. As jy nie jou studiemetode verander nie, kan jy dalk in die volgende slaggate trap, wat jou kan laat dink jou werklas is swaarder:

1. Om na elke liewe woord te probeer luister en die hele tyd die podsending terug te draai sodat jy nie belangrike inligting mis nie **(*Dit kan jou frustreer en verwar.)***
2. Om die lesing woordeliks af te skryf **(*Dit kan vrees vir mislukking laat ontstaan.)***
3. Om herhaaldelik na party lesings te luister **(*Dit is ’n tipiese voorbeeld van nasorg, want jy probeer vir verlore tyd vergoed.)***

As enige hiervan bekend klink, moenie bekommer nie. Stel hierdie wenke op die proef om jou aanlyn werklas te bestuur en hetsy uit die slaggate te kom of dit te vermy.

* Berei vir aanlyn klasse voor deur die betrokke hoofstukke of artikels vooraf te lees. Dít sal bepaal watter vrae jy die dosent moet vra. Jy vind dalk ook dat dit jou rustiger maak gedurende die sessie, en jou in staat stel om die lesing beter te volg.
* Luister na die aanlyn lesing sonder om te onderbreek, terug te draai of te stop. Luister na alles op een slag, nes jy in ’n kontakklas sou. Jy sal heelwat tyd spaar deur nie oor onbenullighede te tob nie, en sal ook makliker by jou rooster of beplanningskalender hou.
* Maak aantekeninge gedurende die aanbieding en voeg dan bloot ná die tyd belangrike punte by. Dit help jou op die inhoud van die aanlyn sessie konsentreer.
* As jy sukkel om kernkonsepte te verstaan óf effens verlore voel, dink daaraan om die lesing direk ná die tyd met ’n klasmaat te bespreek of ’n aanlyn afspraak met jou tutor of dosent te reël. Om te weet wanneer om hulp te vra is ’n teken van krag, nie swakheid nie.
* Moenie alles probeer neerskryf wat die dosent sê nie. Probeer eerder die kuns aanleer om daardie wenke en insigte te onderskei wat dalk in die assesserings kan voorkom. Toets jou geheue ná die tyd deur te probeer onthou watter wenke jou dosent beklemtoon het. Skryf dit neer en merk die fokusgebiede in kleur wanneer jy die werk hersien.
* Sit hersieningstyd opsy vir werk waardeur jy dalk meer as een keer moet gaan. Dít is bo en behalwe jou klasrooster. Wees geduldig met jouself. Lees moeilike materiaal meer as een keer, lees dit hardop, bel iemand wat jy vertrou, en moenie huiwer om hulp te vra nie.

Alle sterkte!